钦定古今图书集成/理学汇编/字学典/第089卷 > 《与梁武帝论书启》梁·陶弘景
## 钦定古今图书集成/理学汇编/字学典/第089卷 > 《与梁武帝论书启》梁·陶弘景

奉旨左右中书复稍有能者，惟《周喜赞》。夫以含心之
荄，实俟夹锺吐气，今既自上体妙为下，理用成工。每
惟申《锺》《王论》于天下，进艺方兴。所恨微臣沈朽，不能
钻仰高深，自怀叹慕。前奉神笔三纸，并今为五，非但
字字注目，乃画画抽心，日觉劲媚，转不可说。以仇昔
岁，不复相类，正此即为楷式，何复多寻锺、王。臣心本
自敬重，今者弥增爱服，俯仰悦豫，不能自已。启
适复蒙给二卷，伏览标帖，皆如圣旨，既不显垂允少
留不敢久停。已就摹素者一段，未毕不赴。今信纸卷，
先已经有，兼多他杂，无所复取，亦请俟俱了日奉送。
兼此诸书，是篇章体，臣今不辨，复得修习，惟愿细书，
如《乐毅论》《太师箴》例，依仿以写经传，永存具显中精
要而已。